   لنڊن (اسپورٽس نيوز) ورلڊ ڪپ ۾ قومي ٽيم سان گھٽ سيڪيورٽي تي پاڪستان ڪرڪيٽ بورڊ آءِ سي سي کي شڪايت ڪندي ٽيم جي سيڪيورٽي وڌائڻ جو مطالبو ڪري ڇڏيو. افغانستان خلاف ميچ کان پوءِ ڪجهه شوقينن جي ميدان ۾ اچڻ تي پاڪستاني ڪرڪيٽر ڊپ جو شڪار ٿي ويا هئا، جنهن تي سيڪيورٽي اختيارين صورتحال کي سنڀالي ورتو ۽ عماد وسيم سان گڏ وهاب رياض کي حفاظت سان ڊريسنگ روم پهچايو. ميدان جي اندر ۽ ٻاهر افغانين جي پاڪستانين تي حملي کان پوءِ صورتحال خراب ٿيڻ تي پاڪستاني ٽيم به ڊڄي وئي هئي، ان سبب پاڪستاني ڪرڪيٽر گھڻي دير تائين ڊريسنگ روم ۾ ئي موجود رهيا ۽ واڌو سيڪيورٽي اچڻ کان پوءِ رانديگرن کي حفاظت سان منزل تائين پهچايو ويو هو. ذريعن موجب پاڪستان آفيسر سموري صورتحال بابت آءِ سي سي کي آگاهه ڪيو، جنهن تي اڌ ڪلاڪ جي ميٽنگ به ٿي، ان کان پوءِ آءِ سي سي مطالبو منظور ڪيو ته پاڪستاني ٽيم سان واڌو پوليس اهڪار مقرر ڪيا ويندا. ميچ کان اڳ به تماشائين وچ ۾ سخت جملن سان گڏوگڏ مارڪٽ جا واقعا سامهون آيا، ميچ دوران صورتحال گھڻي خراب رهي، جنهن سبب پاڪستاني ٽيم جي سپورٽرن سان گڏ رانديگر به پريشان نظر آيا، ان خطرناڪ صورتحال تي سيڪيورٽي اختيارين ڪجهه افغاني تماشائين کي گرفتار ڪيو ۽ کين ميدان کان ٻاهر وٺي ويا. افغاني تماشائين پاڪستاني صحافين سان به بدسلوڪي ڪئي، جنهن بابت پوليس کي آگاهه ڪيو ويو.